Document ID: 32006D0680

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Οκτωβρίου 2006
για την τροποποίηση της απόφασης 2003/858/ΕΚ σχετικά με τον κατάλογο των περιοχών από τις οποίες επιτρέπεται η εισαγωγή ορισμένων ειδών ζώντων ψαριών, των αυγών και των γαμετών τους που προορίζονται για καλλιέργεια στην Ευρωπαϊκή Κοινότητα
[κοινοποιηθείσα υπό τον αριθμό Ε(2006) 4361]
(Κείμενο που παρουσιάζει ενδιαφέρον για τον ΕΟΧ)
(2006/680/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (1), και ιδίως το άρθρο 19 παράγραφος 1,
Εκτιμώντας τα ακόλουθα:
(1)
Με την απόφαση 2003/858/ΕΚ της Επιτροπής, της 21ης Νοεμβρίου 2003, σχετικά με τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές ζώντων ψαριών, των αυγών και των γαμετών τους που προορίζονται για καλλιέργεια και ζώντων ψαριών υδατοκαλλιέργειας και των προϊόντων τους που προορίζονται για ανθρώπινη κατανάλωση (2), καταρτίζεται κατάλογος των τρίτων χωρών ή των μερών τους από τα οποία τα κράτη μέλη επιτρέπεται να εισάγουν ζώντα ψάρια, τα αυγά και τους γαμέτες τους για καλλιέργεια εντός της Κοινότητας.
(2)
Το Μάρτιο του 2006, εμπειρογνώμονες κτηνίατροι της Κοινότητας πραγματοποίησαν επιτόπου επίσκεψη στην Αλβανία για να επαληθεύσουν την τήρηση της απόφασης 2003/858/ΕΚ.
(3)
Οι διαπιστώσεις που προέκυψαν από την επιθεώρηση αυτή δείχνουν ότι η Αλβανία δεν μπορεί να παράσχει τις εγγυήσεις ως προς την υγεία των ζώων που είναι αναγκαίες για την εξαγωγή ζώντων ψαριών, των αυγών και των γαμετών τους για καλλιέργεια στην Κοινότητα.
(4)
Δεδομένου ότι οι εισαγωγές αυτές στην Κοινότητα ενδέχεται να θέσουν σε σοβαρό κίνδυνο την κατάσταση της υγείας των υδρόβιων οργανισμών στην Κοινότητα, η Αλβανία πρέπει να διαγραφεί από τον κατάλογο των τρίτων χωρών από τις οποίες τα κράτη μέλη επιτρέπεται να εισάγουν ζώντα ψάρια, τα αυγά και τους γαμέτες τους για καλλιέργεια εντός της Κοινότητας· ο εν λόγω κατάλογος παρατίθεται στο παράρτημα Ι της απόφασης 2003/858/ΕΚ.
(5)
Επομένως, η απόφαση 2003/858/ΕΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2003/858/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 6 Οκτωβρίου 2006.

Labels: 0
3
5
6